Korkein hallinto-oikeus päätti, että Helsingin yliopisto on velvollinen antamaan tiedon professorin irtisanomisilmoituksesta.

Helsingin yliopisto irtisanoi professorin syksyllä 2014 muun muassa seksuaalisen häirinnän vuoksi.

Helsingin ylipisto ei suostunut luovuttamaan tapausta koskevaa irtisanomispäätöstä toimittaja Antti Honkamaalle.

Asia eteni korkeimpaan hallinto-oikeuteen, joka maanantaina hylkäsi Helsingin yliopiston valituksen ja velvoitti yliopiston antamaan tiedon professorin irtisanomisilmoituksesta.

Helsingin yliopiston päärakennus. INKA SOVERI

Helsingin yliopisto irtisanoi professorin syksyllä 2014 seksuaalisen häirinnän, muun epäasiallisen kohtelun ja työtehtävien laiminlyönnin takia.

Vuonna 2014 yliopiston hallintojohtaja Esa Hämäläinen kuvaili tapausta poikkeukselliseksi ja vakavaksi. Hänen mukaansa häirintä ja epäasiallinen käytös ovat olleet toistuvia, ja käytös on kohdistunut useisiin henkilöihin.

Toimittaja Antti Honkamaa pyysi Helsingin yliopistolta professorin irtisanomista koskevan päätöksen muutama päivä irtisanomisen jälkeen. Helsingin yliopisto kuitenkin hylkäsi asiakirjapyynnön. Päätöksen perusteluina yliopisto vetosi muun muassa julkisuuslakiin, henkilötietolakiin, Euroopan ihmisoikeussopimukseen ja EU:n perusoikeuskirjaan.

Helsingin hallinto-oikeus on Honkamaan valituksesta kumonnut Helsingin yliopiston päätöksen ja velvoittanut yliopiston antamaan tiedon professorin irtisanomisilmoituksesta.

Helsingin yliopisto kuitenkin valitti hallinto-oikeuden tuomiosta. Yliopisto oli valituksessaan vaatinut, että Helsingin hallinto-oikeuden päätös kumotaan.

Asia eteni korkeimpaan hallinto-oikeuteen, joka tänään maanantaina hylkäsi Helsingin yliopiston valituksen ja päätti olla muuttamatta Helsingin hallinto-oikeuden päätöstä.